Islom Karimov Minsk shahrida bo‘lib o‘tgan MDH Davlat rahbarlari kengashining majlisida ishtirok etdi

Avval xabar qilinganidek, O‘zbekiston Respublikasi Prezidenti Islom Karimov 9—10-oktabr kunlari Minsk shahrida bo‘lib o‘tgan Mustaqil Davlatlar Hamdo‘stligi Davlat rahbarlari kengashining majlisida ishtirok etdi. MDH sammitining asosiy tadbirlari 10-oktabr kuni bo‘lib o‘tdi, deb yozadi O‘zA. Davlat rahbarlari kengashining majlisida Hamdo‘stlik doirasidagi hamkorlikni rivojlantirishga oid dolzarb masalalar muhokama qilindi.

Prezidentlar xavfsizlikni ta’minlash, gumanitar sohadagi aloqalarni kengaytirish yuzasidan fikr almashdilar.
O‘zbekiston Prezidenti MDH bevosita muloqotni qo‘llab-quvvatlash, dolzarb masalalarni muhokama qilish imkonini beradigan tuzilma, a’zo davlatlarni barqaror rivojlantirish, ularning savdo-iqtisodiy salohiyatini faol ishga solish, xavfsizlikka tahdidlarni bartaraf etish borasida o‘zaro ma’qul yondashuvlar, muvofiqlashtirilgan amaliy choralar ishlab chiqishga xizmat qiladigan maydon ekanini ta’kidladi.
Islom Karimov sammit qatnashchilari e’tiborini Hamdo‘stlik makonida to‘laqonli erkin savdo zonasini shakllantirish va uni tezroq ishga tushirish zaruratiga qaratib, bu o‘zaro savdo va sarmoyaviy aloqalarni kengaytirish uchun imkon qadar ko‘p shart-sharoit yaratishini qayd etdi.
Ma’lumki, MDH doirasida muayyan yillarni gumanitar mavzu bilan nomlash va tegishli chora-tadbirlarni belgilash an’anaga aylangan. Sammit qatnashchilari MDHda 2016-yilni ta’lim yili, deb e’lon qilishga kelishib oldilar.
Xavfsizlik masalalari muhokama qilinar ekan, narkotik moddalarning noqonuniy aylanishini nazorat qilish, noqonuniy migratsiya va odam savdosiga qarshi kurashish borasidagi hamkorlikka oid hujjatlarning loyihalari ko‘rib chiqildi.
Davlat rahbarlari kengashining majlisida MDHni yanada rivojlantirish konsepsiyasini hayotga tatbiq etish bo‘yicha asosiy chora-tadbirlar rejasi ijrosining borishi tahlil etildi, qator tashkiliy masalalar yuzasidan tegishli qarorlar qabul qilindi.
Hamdo‘stlikka raislik Qozog‘iston Respublikasiga o‘tdi.